Clemens episcopus, seruus seruorum dei, uniuersis christi fidelibus presentes litteras inspecturis, salutem et apostolicam benedictionem. Dum precelsa meritorum insignia, quibus regina celorum virgo dei genitris, gloriosa sedibus preclara sedereis quasi stella matutina prerutilans deuote consideracionis indagine prescrutamur, dum eciam infra pectoris archana reuoluimus, quod ipsa ut pote mater gracie pietatis amica humani generis consolatrix pro salute fidelium, qui delictorum onere pregrauantur, sedula exoratrix et perugil ad regem quem genuit intercedit dignum quimymo potius debitum arbitramur ut ecclesias et loca in honore sui nominis dedicata graciosis remissionum prosequamur impendiis et graciarum muneribus honoremus. Cupientes itaque ut capella beate Marie de Viridisfontibus, in nemoribus de Ancreyo lingonensis diocesis, situata congruis honoribus frequentetur; et ut christi fideles eo libencius causa deuocionis confluant, ad eandem et ad eius fabricam manus prompcius porrigant adiutrices, quo ex hiis ibidem uberius dono celestis gracie conspexerint se refectos de omnipotentis Dei misericordia et beatorum Petri et Pauli apostolorum eius auctoritate confisi omnibus vere penitentibus et confessis quum Natiuitatis, Circuncisionis, Epiphanis, Resurrectionis, Ascencionis corporis domini nostri Ihesus Christi, ac Penthecostes, necnon in Natiuitatis, Annuciacionis, Purificacionis, et Assumpcionis ipsius beate Marie Virginis, Natiuitatis beati Johannis Baptiste, apostolorum Petri et Pauli perdictorum, beati Michaelis et ipsius capelle dedicacionis festiuitatibus, et in celebritate omnium sanctorum, necnon per ipsarum Natiutatis, Epiphanie, Resurectionis, Ascensionis, et corporis domini ac Natiuitatis beate Marie, Natiuitatis beati Johannis et apostolorum Petri et Pauli predictorum festiuitatum octabas et per sex dies dictam festiuitatem Penthecostes immediate sequentes, capellam ipsam deuote uisitauerint annuatim et ad ipsius fabricam manus porrexerint adiutrices, singulis uidelicet festiuitatum et celebritatis unum annum et quadraginta dies, octabarum uero et sex dierum predictorum diebus quibus capellam ipsam deuote uisitauerint et manus porrexerint ut prefertur, quinquaginta dies de iniunctis eis penicenciis misericorditer relaxamus ceterum ut omnia et singula que per eosdem fideles pro relaxacionis huiusmodi gracia consequenda offerri contigerit, uel donari in usus ad quos oblata fuerint, uel donata integre conuertantur, sub intermicione diuini judicii districtius inhibemus, ne quis cuiuscunque status condicionis uel dignitatis existat quicquam de oblatis uel donatis ipsis sibi aliquatenus appropriet uel usurpet. Si quis autem hoc attemptare presumpserit, non possit a reatu presumpcionis huiusmodi ab aliquo nisi apud sedem apostolicam ac satisfaccione debita per eum de illis que sibi apropriauerit uel usurpauerit realiter prius impensa, nisi in mortis articulo constitutus, absolucionis beneficium obtinere. — Datum Auinione secundum kalendas maii, pontificatus nostri anno sextodecimo.